আমরা অনেকেই ‘বীরাঙ্গনা’ বলার বিপক্ষে কথা বলি। সেই দলে পুরুষরা নেই। তারা ভিকটিম হিসেবে দেখতে চান। আমার কথা হলো, ঠিক আছে ভিকটিমই বলেন, এই ভিকটিমদের জন্য কী করেছেন? একটা নাম দিয়ে সমাজ থেকে বিচ্ছিন্ন করে দেওয়া হয়েছে। একজন আহত ব্যক্তি যদি আহত মুক্তিযোদ্ধা হন, তাহলে ওই নারীরা কেন মুক্তিযোদ্ধার সম্মান পেলেন না শুরু থেকে? এতোদিন পরে বীরাঙ্গনাদের মুক্তিযোদ্ধা হিসেবে নতুন করে পরিচয় করাতে চাওয়ার মানেই হলো- সে সময় নামকরণ ঠিক ছিল না, এটা এখন প্রমাণিত। আজকে তাদের স্বীকৃতি দিলেই কি না দিলেই কি। তারা যে ৪৫ বছর কাটিয়ে এলেন, সেটা কি আমরা ধারণ করি। আমাদের অনেক কৃষক আছেন হাল ছেড়ে যুদ্ধ করতে গেছেন, ফিরে এসে লাঙল নিয়েছেন, সার্টিফিকেটের জন্য অপেক্ষা করেননি। মুক্তিযোদ্ধারা কখনও কোনও বীরাঙ্গনার খোঁজ নিয়েছেন, তারাতো সত্যটা জানতেন। এই কাজটা করতে গিয়ে মনে হয়েছে, আমাদের আশেপাশেই কিন্তু তারা হয়তো কষ্ট চেপে জীবন পার করেছেন, আমরা জানিও না।